EUTANASIE DI UN PATRIARCJÂT
(Avis, 17 di Zenâr 2012)
Domenie ai 19 di fevrâr dal 2012 us invidìn al incuintri di Vençon di presentaziòn dal libri editât di Glesie Furlane apene jessût Eutanasie di un Patriarcjât di Antoni Beline cu lis ilustrazions di Gianni Di Lena.
A cjacararàn lon. Pieri Fontanini, president de Provicie di Udin che e à finanziât la opare omnia di pre Antoni Beline, e la prof.se Liliana Ferrari, docente di Storie dal Cristianesim e Storie de Glesie a la Universitât di Triest e president dal Istitût di Storie Sociâl e Religjose di Gurize. L'incuintri al començarâ in Domo as 3.00 dopo di misdì cul cjant dai Gjespui e al continuarâ cu lis relazions te sale Patriarcje Bertrant inte canoniche.
I CJASTELÎRS: OLMIS DI ANTIGHE INT IN EUROPE E IN FRIÛL
(Avis, 16 di Zenâr 2012)
Intant che us augurìn un bon proseguiment tal an gnûf, ancje us invidìn al incuintri di Vençon di Domenie ai 29 di zenâr dal 2012 «I cjastelîrs: olmis di antighe int in Europe e in Friûl» Relatôr: prof. Angelo Floramo. L'incuintri al començarâ in Domo as 3.00 dopo di misdì cul cjant dai Gjespui e al continuarâ cu le relazion te sale Patriarcje Bertrant inte canoniche.
Nadâl 2011
(Avis, 23 di Dicembar 2011)
Al rive Nadâl ma i regai de justizie e de pâs no son par nô: il Stât talian no nus permet di cjacarà in public la nestre lenghe; la Glesie taliane no dà il permes al nestri Messâl Furlan. Prein par che i nestris sorestans si inacuarzin che o esistin ancje nô
DIMENSION SPIRITUÂL INTAL ÇURVIEL UMAN
(Avis, 8 di Novembar 2011)
O vin il plasê di invidaus al incuintri di Vençon che al sarâ, dopo Gjespui in Domo as 3.00 dopomisdì: Domenie ai 4 di dicembar dal 2011 in canoniche as 3.30 te sale Patriarcje Bertrant il prof. Franc Fari de Universitât dal Friûl al fevelarà de: Dimension spirituâl intal çurviel uman.
DAL CREAZIONISIM A LA EVOLUZION DE CREAZION
(Avis, 7 di Novembar 2011)
O vin il plasê di invidaus al incuintri di Vençon che al sarâ, dopo Gjespui in Domo as 3.00 dopomisdì: Domenie ai 20 di chest mês di novembar dal 2011, il prof. Agnul Vianello de Universitât dal Friûl al presentarà: DAL CREAZIONISIM A LA EVOLUZION DE CREAZION. Il regâl de sience a la fede.
IL TROI DE MEMORIE A SAMARDENCJE SORE TARCINT
(Avis, 13 di Otubar 2011)
Al è rivât il moment di incuintrâsi. Si cjatarìn domenie 6 di novembar dal 2011 as 3.00 dopo di misdì a Samardencje sore Tarcint in place devant de glesie par fâ insieme IL TROI DE MEMORIE un percors in companie di 120 anconis li che la int di Samardencje e conte de storie, de culture, de mitologjie furlane, di mistîrs, usancis e vite di paîs.
Al sarà nestre guide il mestri Aldo Micco. In câs di ploe, in alternative, si darìn dongje a Nimis te glesie di S. Gjervâs li che bons. Rizieri De Tina nus presentarà storie e art di chê impuartante glesie romaniche
LA PATRIE DAL FRIÛL A CJAMPFUARMIT CUL TRATÂT DI LISBONE
(Avis, 19 di Setembar 2011)
In ocasion de zornade europeane des lenghis, lunis ai 26 di Setembar a 8 e mieze di sere (20.30) alì de Ostarie A le Patrie dal Friûl, in place a Cjampfuarmit, la riviste in lenghe furlane La Patrie dal Friûl (www.lapatriedalfriul.org) e presente cu la colaborazion de Cjase pe Europe di Glemone un incuintri dal titul Fevelâ furlan al è fevelâ european.
Ospits de serade, moderade di Christian Romanini, a saran Marco Stolfo, curadôr de publicazion multimedial (libri + cdrom) plurilengâl Il Tratât di Lisbone. Argoments e documents pe integrazion europeane, e Silvio Moro, President de Cjase pe Europe di Glemone (www.casaxeuropa.org), editôr de opare.
Il volum si vierç cui intervents di Silvio Moro, Roberto Molinaro (Assessôr regjonâl ae istruzion) e Lucio Battistotti (Diretôr de Rapresentance in Italie de Comission europeane), al è bilengâl (furlan/talian) e al è articolât in cinc sezions tematichis.
La prime e je dedicade al Tratât di Lisbone. Chest argoment al ven frontât di Claudio Cressati, che al insegne li de Universitât dal Friûl e al è President de Academie europeiste dal Friûl-VJ, e dal Vicepresident de Cjase pe Europe, Renato Damiani.
Inte seconde la atenzion e je concentrade su tutele des minorancis e integrazion continentâl cuntun articul di Marco Stolfo, che al è dotôr di ricercje in Storie dal federalisim e de unitât europeane e su cooperazion trasfrontaliere, Euroregjons e Grups europeans di cooperazion teritoriâl, cui contribûts di Marco Stolfo e Leopoldo Coen de Universitât dal Friûl.
La publicazion e va indevant cun altris intervents che a permetin di cognossi miôr la storie dal procès di integrazion dal continent e lis azions de UE in diviers setôrs.
Il Cdrom zontât al è complementâr aes pagjinis dal volum, no dome pe forme multilengâl (dut al è disponibil intes cuatri lenghis de regjon: furlan, sloven, todesc e talian), ma ancje pal contignût multidissiplinâr. Par ognidun dai argoments frontâts intes sezions dal libri, di fat, e je metude a disposizion une selezion di fonts documentâls e bibliografichis e di colegaments a pagjinis o sîts internet di interès specific. Riferiments e links a son organizâts par aree tematiche e a son colegâts ai ristrets dai contribûts publicâts intal volum.
«Si trate dal prin di diviers apontaments che o fasarìn ogni mês: nus à someât significatîf vierzi cuntune serade dedicade a la Europe juste te zornade che la Europe e celebre lis lenghis» e spieghe la redazion da La Patrie dal Friûl «za di cualchi an o puartìn indevant il nestri impegn mensîl pe riviste adun cun seradis sul teritori e par chest o ringrazìin i titolârs de ostarie di Cjampfuarmit nestre omonime che nus àn dade massime disponibilitât, metint a disposizion la lôr sale pes cunvignis».
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn